CELEX: 32022D0667
Language: hu
Date: 2022-04-21 00:00:00
Title: A Tanács (KKBP) 2022/667 határozata (2022. április 21.) az Afrikai Uniót célzó általános támogatási program formájában, az Európai Békekeret keretében megvalósuló, a 2022 és 2024 közötti időszakra szóló támogatási intézkedésről

2022.4.22.   
               
               
                  HU
               
               
                  Az Európai Unió Hivatalos Lapja
               
               
                  L 121/38
               
            
         A TANÁCS (KKBP) 2022/667 HATÁROZATA
         (2022. április 21.)
         az Afrikai Uniót célzó általános támogatási program formájában, az Európai Békekeret keretében megvalósuló, a 2022 és 2024 közötti időszakra szóló támogatási intézkedésről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 41. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A (KKBP) 2021/509 tanácsi határozattal (1) összhangban létrehozták az Európai Békekeretet (European PEACE Facility, EPF) – a Szerződés 21. cikke (2) bekezdésének c) pontjával összhangban – a béke megőrzésére, a konfliktusok kialakulásának megelőzésére és a nemzetközi biztonság erősítésére irányuló, a közös kül- és biztonságpolitika keretébe tartozó uniós fellépések tagállamok általi finanszírozása céljából. Így különösen, a (KKBP) 2021/509 határozat 1. cikke (2) bekezdése második albekezdésének ii. pontjával összhangban az Európai Békekeret finanszírozhat regionális vagy nemzetközi szervezet által vezetett béketámogató műveletek katonai vonatkozásainak támogatására irányuló támogatási intézkedéseket.
                  
               
                     (2)
                  
                  
                     Az Európai Békekeret keretében megvalósuló támogatási intézkedések formája lehet egy konkrét intézkedés vagy egy adott földrajzi vagy tematikus irányultságú általános támogatási program.
                  
               
                     (3)
                  
                  
                     A Tanács elismeri, hogy folyamatos stratégiai jelentőséggel bír az Afrika–EU közös stratégia keretében megvalósuló Afrika–EU béke- és biztonsági partnerség, különösen az Afrikai Békekerettel (African PEACE Facility, APF) létrehozott együttműködési keret, valamint az Afrikai Unió (AU) által az afrikai kontinens békéjének és biztonságának megőrzésében betöltött vezető szerep, amint azt az AU Béke- és Biztonsági Tanácsának létrehozásáról szóló jegyzőkönyv 16. cikke meghatározza. A Tanács továbbra is elkötelezett az AU e területtel kapcsolatos kapacitásainak építése iránt, támogatást biztosítva az afrikai vezetésű béketámogató műveletekhez, és megerősítve az Afrikai Béke- és Biztonsági Szervezetet annak teljeskörű működőképessé válása érdekében az Afrikai Unió és az Európai Unió közötti, a békéről, a biztonságról és a kormányzásról szóló, 2018. május 23-i egyetértési megállapodással összhangban, továbbá aziránt, hogy fenntartsa a kialakított együttműködési mechanizmusokat, különösen a partnerségen, a konzultáción és a fokozott stratégiai koordináción alapuló integrált megközelítést.
                  
               
                     (4)
                  
                  
                     Az Afrikai Békekeretből biztosított uniós támogatásról az Európai Békekeretre való zökkenőmentes átállást egy, az AU-t célzó általános támogatási program formájában megvalósuló, a 2021. év második felét lefedő támogatási intézkedés (2) elfogadása révén biztosították. Az említett, a 2021. év második felét lefedő általános programot az AU-t célzó, a 2022 és 2024 közötti időszakra vonatkozó, többéves általános támogatási programnak kell követnie, lehetővé téve a megbízható és kiszámítható finanszírozás nyújtását olyan afrikai vezetésű béketámogató műveletek számára, amelyekre, illetve amelyeket az AU Béke- és Biztonsági Tanácsa adott megbízást, illetve engedélyezett, biztosítva ugyanakkor az ahhoz szükséges rugalmasságot is, hogy hatékonyan és eredményesen lehessen reagálni a konfliktusos fejleményekre az afrikai kontinensen. A támogatási intézkedés keretében megvalósuló fellépéseket várhatóan olyan szervezetek hajthatják végre, amelyek tapasztalattal rendelkeznek az Afrikai Békekeret keretében és az Afrikai Uniót célzó általános támogatási program formájában, az Európai Békekeret keretében megvalósuló, a 2021. év második felét lefedő támogatási intézkedés keretében sorra kerülő fellépések végrehajtásában.
                  
               
                     (5)
                  
                  
                     Az AU az Unió külügyi és biztonságpolitikai főképviselőjéhez címzett, 2021. július 1-jei levelében felkérte az Uniót, hogy 2021. július 1-jétől biztosítsa az olyan afrikai vezetésű béketámogató műveletek folytatólagos támogatását, amelyekre, illetve amelyeket az AU Béke- és Biztonsági Tanácsa adott megbízást, illetve engedélyezett.
                  
               
                     (6)
                  
                  
                     A támogatási intézkedéseket a (KKBP) 2021/509 határozatban meghatározott elvek és követelmények figyelembevételével, valamint az Európai Békekeret keretében finanszírozott bevételek és kiadások végrehajtásáról szóló szabályokkal összhangban kell végrehajtani.
                  
               
                     (7)
                  
                  
                     A Tanács megerősíti aziránti eltökéltségét, hogy – az Egyesült Nemzetek Szervezetének Alapokmányával, az Emberi Jogok Egyetemes Nyilatkozatával és a nemzetközi joggal, különösen az emberi jogok nemzetközi jogával és a nemzetközi humanitárius joggal összhangban – megvédje, előmozdítsa és érvényre juttassa az emberi jogokat, az alapvető szabadságokat és a demokratikus elveket, valamint megszilárdítsa a jogállamiságot és a jó kormányzást,
                  
               ELFOGADTA EZT A HATÁROZATOT:
         
            1. cikk
            Létrehozás, célkitűzések, hatály és időtartam
            
               (1)   Létrejön az Afrikai Uniót (AU) célzó általános támogatási program formájában megvalósuló, az Európai Békekeret keretében finanszírozandó támogatási intézkedés (a továbbiakban: a támogatási intézkedés). A támogatási intézkedés a Politikai és Biztonsági Bizottság (PBB) által 2024. december 31-ig jóváhagyott fellépéseket finanszíroz.
            
            
               (2)   A támogatási intézkedés általános célkitűzése az Afrikán belüli erőszakos konfliktusok előfordulásának, időtartamának és intenzitásának csökkentése, valamint az AU által az afrikai kontinens békéje és biztonsága tekintetében betöltött szerep megerősítése. A támogatási intézkedés konkrét célkitűzése a konfliktuskezelés javítása béketámogató műveletek katonai elemeinek az AU Bizottsága és afrikai regionális szervezetek általi telepítése révén.
            
            
               (3)   Az e cikk (2) bekezdésében meghatározott célkitűzések elérése érdekében a támogatási intézkedés olyan afrikai vezetésű béketámogató műveletek katonai vonatkozásait finanszírozza, amelyekre, illetve amelyeket az AU Béke- és Biztonsági Tanácsa adott megbízást, illetve engedélyezett, beleértve – de nem kizárólag – a következő tevékenységeket:
               
                           a)
                        
                        
                           személyzeti vonatkozású költségek fedezése (indikatív módon a teljes pénzügyi referenciaösszeg 40 %-ának erejéig), így például a katonai személyzet napidíja és juttatásai, a misszió parancsnokságán szolgálatot teljesítő katonatisztek kiküldetési napidíja, sebesültek evakuálására indított műveletek, haláleseti és fogyatékossági kártérítés, élelmezés, szállítási és utazási költségek, valamint a katonai személyzet kiképzése;
                        
                     
                           b)
                        
                        
                           felszerelés rendelkezésre bocsátása és korszerűsítése, valamint szolgáltatások nyújtása (indikatív módon a teljes pénzügyi referenciaösszeg 35 %-ának erejéig), így például katonák egyéni felszerelése, orvosi fogyóeszközök, járművek, üzemanyag és járműkarbantartás, kommunikációs eszközök és szolgáltatások, információtechnológia és információs szolgáltatások, vezetési és irányítási infrastruktúra és szolgáltatások, valamint egyéb berendezések, a (KKBP) 2021/509 határozat 5. cikkének (3) bekezdésében említett felszerelések és platformok kivételével;
                        
                     
                           c)
                        
                        
                           munkálatok kivitelezése (indikatív módon a teljes pénzügyi referenciaösszeg 25 %-ának erejéig), így például laktanyák, képzési és egészségügyi létesítmények építése és rehabilitációja.
                        
                     
            
               (4)   A támogatási intézkedés időtartama 2022. január 1-jétől számítva 72 hónap.
            
         
         
            2. cikk
            A támogatási intézkedés keretében megvalósuló fellépésekre irányuló támogatás jóváhagyása
            
               (1)   A (KKBP) 2021/509 határozat 59. cikkének (7) bekezdésével összhangban a támogatási intézkedés keretében megvalósuló bármely fellépésre irányuló támogatást megelőzi az AU Bizottságának mint a támogatási intézkedés kedvezményezettjének (a továbbiakban: a kedvezményezett) kérelme.
            
            
               (2)   Az e cikk (1) bekezdésében említettek szerinti kérelmet követően az Unió külügyi és biztonságpolitikai főképviselője (a továbbiakban: a főképviselő) – a (KKBP) 2021/509 határozat alapján kinevezett, a támogatási intézkedésekért felelős ügyvezetővel (a továbbiakban: a támogatási intézkedésekért felelős ügyvezető) a pénzügyi végrehajtást érintő kérdések tekintetében folytatott konzultációt követően – vizsgálat és jóváhagyás céljából ajánlást terjeszt a PBB elé, amelyben felvázolja a javasolt támogatást – ideértve annak költségvetését –, a javasolt támogatás végrehajtására az e határozat 5. cikkének (2) bekezdésében felsoroltak közül kiválasztott szervezetet vagy szervezeteket, a konfliktusérzékenységgel és kockázatelemzésekkel kapcsolatos megfontolásokat, valamint szükség szerint az e határozat 6. cikkében említett nyomonkövetési és ellenőrzési intézkedéseket.
            
         
         
            3. cikk
            Pénzügyi rendelkezések
            
               (1)   A támogatási intézkedéssel járó kiadások fedezésére szánt pénzügyi referenciaösszeg 600 000 000 EUR.
            
            
               (2)   Valamennyi kiadást a (KKBP) 2021/509 határozattal, valamint az Európai Békekeret keretében finanszírozott bevételek és kiadások végrehajtásáról szóló szabályokkal összhangban kell kezelni.
            
         
         
            4. cikk
            A kedvezményezettel kötött megállapodások
            
               (1)   A főképviselő megköti a szükséges megállapodásokat a kedvezményezettel, hogy biztosítsa a kedvezményezett megfelelését az e határozat által és a PBB által a támogatási intézkedés keretében megvalósuló fellépésekre irányuló támogatás jóváhagyásával összefüggésben megállapított követelményeknek és feltételeknek, mely megfelelés a támogatási intézkedés szerinti támogatás nyújtásának feltétele.
            
            
               (2)   Az (1) bekezdésben említett megállapodásoknak olyan rendelkezéseket is tartalmazniuk kell, amelyek kötelezik a kedvezményezettet a következők biztosítására:
               
                           a)
                        
                        
                           a nemzetközi jognak, különösen az emberi jogok nemzetközi jogának és a nemzetközi humanitárius jognak való megfelelés;
                        
                     
                           b)
                        
                        
                           a támogatási intézkedés keretében biztosított eszközök megfelelő és hatékony felhasználása azon célokra, amelyekre rendelkezésre bocsátották őket;
                        
                     
                           c)
                        
                        
                           a támogatási intézkedés keretében biztosított eszközök kielégítő karbantartása a teljes életciklusuk alatti felhasználhatóságuk és operatív rendelkezésre állásuk biztosítása érdekében;
                        
                     
                           d)
                        
                        
                           annak szavatolása, hogy a támogatási intézkedés keretében biztosított eszközök az életciklusuk végén ne vesszenek el, illetve a (KKBP) 2021/509 határozat alapján létrehozott Békekeret-bizottság beleegyezése nélkül ne ruházzák át azokat az említett megállapodásokban azonosítottaktól eltérő személyekre vagy szervezetekre.
                        
                     
            
               (3)   Az (1) bekezdésben említett megállapodásoknak rendelkezéseket kell tartalmazniuk a támogatási intézkedés szerinti támogatás abban az esetben történő felfüggesztésére és megszüntetésére vonatkozóan, ha a kedvezményezettről megállapítást nyer, hogy megsértette a (2) bekezdésben meghatározott kötelezettségeket.
            
         
         
            5. cikk
            Végrehajtás
            
               (1)   A főképviselő felel e határozat végrehajtásának biztosításáért a (KKBP) 2021/509 határozattal, valamint az Európai Békekeret keretében finanszírozott bevételek és kiadások végrehajtására vonatkozó szabályokkal összhangban, valamint az Európai Békekeret keretében megvalósuló támogatási intézkedések tekintetében előírt intézkedések és ellenőrzések értékelésére és azonosítására vonatkozó integrált módszertani keretnek megfelelően.
            
            
               (2)   A támogatási intézkedés keretében megvalósuló, a 2. cikkben említett fellépések – teljes egészében vagy részben – végrehajthatók a következő szervezetek bármelyike mint végrehajtó szereplő által, vagy pályázati felhívás nélkül odaítélhető vissza nem térítendő támogatások útján:
               
                           a)
                        
                        
                           az AU Bizottsága;
                        
                     
                           b)
                        
                        
                           az Arab Maghreb Unió;
                        
                     
                           c)
                        
                        
                           a Száhel-szaharai Államok Közössége;
                        
                     
                           d)
                        
                        
                           a Kelet- és Dél-afrikai Közös Piac;
                        
                     
                           e)
                        
                        
                           a Kelet-afrikai Közösség;
                        
                     
                           f)
                        
                        
                           a Kelet-afrikai Készenléti Erő;
                        
                     
                           g)
                        
                        
                           a Közép-afrikai Államok Gazdasági Közössége;
                        
                     
                           h)
                        
                        
                           a Nyugat-afrikai Államok Gazdasági Közössége;
                        
                     
                           i)
                        
                        
                           a Kormányközi Fejlesztési Hatóság;
                        
                     
                           j)
                        
                        
                           az Észak-afrikai Regionális Képesség nevű mechanizmus;
                        
                     
                           k)
                        
                        
                           a Dél-afrikai Fejlesztési Közösség;
                        
                     
                           l)
                        
                        
                           a Száhel-övezet G5-országai;
                        
                     
                           m)
                        
                        
                           a Csád-medence Bizottság;
                        
                     
                           n)
                        
                        
                           az Egyesült Nemzetek Szervezete (ENSZ) Emberi Jogi Főbiztosának Hivatala;
                        
                     
                           o)
                        
                        
                           az ENSZ Titkársága;
                        
                     
                           p)
                        
                        
                           az ENSZ Projekttámogatási Hivatala;
                        
                     
                           q)
                        
                        
                           az ENSZ szomáliai támogató irodája;
                        
                     
                           r)
                        
                        
                           az ilyen tagállamok minisztériumai, kormányzati egységei, vagy más közjogi szervei és ügynökségei, vagy – a mellékletben meghatározottak szerint – a magánjog által szabályozott, közfeladatot ellátó szervei, amennyiben ez utóbbiak megfelelő pénzügyi garanciákkal rendelkeznek.
                        
                     
            
               (3)   A támogatási intézkedésekért felelős ügyvezetőnek a fellépésre irányuló támogatás PBB általi jóváhagyása előtt meg kell erősítenie, hogy egy konkrét szervezet rendelkezik-e valamely fellépésnek vagy a fellépés egy részének a végrehajtásához szükséges kapacitással.
            
         
         
            6. cikk
            Nyomon követés, értékelés és ellenőrzés
            
               (1)   A támogatási intézkedés keretében megvalósuló fellépések nyomon követésére, értékelésére és ellenőrzésére vonatkozó intézkedéseket az Európai Békekeret keretében megvalósuló támogatási intézkedések tekintetében előírt intézkedések és ellenőrzések értékelésére és azonosítására vonatkozó integrált módszertani keretnek megfelelően kell megállapítani.
            
            
               (2)   Az (1) bekezdésben említett intézkedések célja különösen annak biztosítása, hogy a kedvezményezett és a támogatási intézkedés szerinti támogatásból közvetlenül részesülő bármely más szervezet megfeleljen az emberi jogok nemzetközi jogának és a nemzetközi humanitárius jognak, valamint hogy a kedvezményezett megfeleljen a 4. cikkben említett megállapodások alapján megállapított minden egyéb kötelezettségvállalásnak és kötelezettségnek.
            
            
               (3)   A támogatási intézkedés keretében megvalósuló fellépésre irányuló jóváhagyott támogatástól függően, az (1) bekezdésben említett intézkedések magukban foglalhatják a következőket: a kedvezményezettel közösen jóváhagyott feltételekkel és referenciaértékekkel kapcsolatban a haladás nyomon követése; az emberi jogok nemzetközi jogára és a nemzetközi humanitárius jogra vonatkozó megfelelőségi keretek és kellő gondossági követelmények megállapítása és nyomon követése; az eszközök leszállítása után végzett ellenőrzés a megfelelő felhasználás és az illetéktelen kezekbe jutás elkerülése érdekében; valamint kivonulási és exitstratégiák azonosítása.
            
         
         
            7. cikk
            Jelentéstétel
            A végrehajtás időszaka alatt a főképviselő a (KKBP) 2021/509 határozat 63. cikkével összhangban hathavonta jelentést nyújt be a PBB-nek a támogatási intézkedés végrehajtásáról. A támogatási intézkedésekért felelős ügyvezető rendszeresen tájékoztatja a (KKBP) 2021/509 határozattal létrehozott Békekeret-bizottságot – az említett határozat 38. cikkével összhangban – a bevételek és kiadások végrehajtásáról, többek között az érintett beszállítókra és alvállalkozókra vonatkozó tájékoztatás nyújtása révén.
         
         
            8. cikk
            Felfüggesztés és megszüntetés
            
               (1)   A (KKBP) 2021/509 határozat 64. cikkével összhangban a PBB dönthet úgy, hogy a következő esetekben – egy tagállam vagy a főképviselő kérésére – felfüggeszti vagy megszünteti a támogatási intézkedés keretében megvalósuló fellépések támogatását, vagy felfüggeszti az egész támogatási intézkedést:
               
                           a)
                        
                        
                           ha a kedvezményezett megsérti a nemzetközi jog – különösen az emberi jogok nemzetközi joga és a nemzetközi humanitárius jog – szerinti kötelezettségeit, vagy nem teljesíti a 4. cikkben említett megállapodásokban tett kötelezettségvállalásokat;
                        
                     
                           b)
                        
                        
                           ha egy végrehajtó szereplővel kötött szerződést felfüggesztettek vagy megszüntettek a szerződés szerinti kötelezettségeinek megsértését követően;
                        
                     
                           c)
                        
                        
                           ha az érintett földrajzi területen fennálló helyzet már nem teszi lehetővé az intézkedés elégséges garanciák biztosítása melletti végrehajtását;
                        
                     
                           d)
                        
                        
                           ha a fellépés végrehajtása már nem szolgálja annak célkitűzéseit, vagy már nem áll az Unió érdekében.
                        
                     Sürgős és kivételes esetekben a főképviselő – a PBB határozatának meghozataláig – ideiglenesen felfüggesztheti – részben vagy egészében – a támogatási intézkedés végrehajtását.
            
            
               (2)   A PBB ajánlhatja a Tanácsnak a támogatási intézkedés megszüntetését.
            
         
         
            9. cikk
            Az uniós fellépés összhangja
            A (KKBP) 2021/509 határozat 8. cikkével összhangban biztosítani kell a támogatási intézkedés keretében megvalósuló fellépések összhangját a közös kül- és biztonságpolitika területén végrehajtott egyéb fellépésekkel és az Unió külső tevékenységének egyéb területeire vonatkozó eszközök szerinti intézkedésekkel, valamint az egyéb uniós szakpolitikákkal, ideértve a külső konfliktusok és válságok integrált megközelítését.
         
         
            10. cikk
            Hatálybalépés
            Ez a határozat az elfogadásának napján lép hatályba.
            Ezt a határozatot 2022. január 1-jétől kell alkalmazni.
         
         
            Kelt Brüsszelben, 2022. április 21-én.
            
               
                  a Tanács részéről
               
               
                  az elnök
               
               J.-Y. LE DRIAN
            
         
         
            (1)  A Tanács (KKBP) 2021/509 határozata (2021. március 22.) az Európai Békekeret létrehozásáról, valamint a (KKBP) 2015/528 határozat hatályon kívül helyezéséről (HL L 102., 2021.3.24., 14. o.).
         
            (2)  A Tanács (EU) 2021/1210 határozata (2021. július 22.) az Afrikai Uniót célzó általános támogatási program formájában megvalósuló, az Európai Békekeret részét képező, 2021. évi támogatási intézkedésről (HL L 263., 2021.7.23., 7. o.).
      
      
         
            MELLÉKLET
            A tagállamok azon minisztériumainak, kormányzati egységeinek, valamint egyéb közjogi szerveinek és ügynökségeinek, továbbá a megfelelő pénzügyi garanciákkal ellátott, magánjog alapján működő, közfeladatot ellátó szerveinek a jegyzéke, amelyek a támogatási intézkedés keretében megvalósuló fellépéseket teljes mértékben vagy részben végrehajthatják (1):
            
                        —
                     
                     
                        Német Nemzetközi Együttműködési Ügynökség (Deutsche Gesellschaft für Internationale Zusammenarbeit)
                     
                  
                        —
                     
                     
                        Expertise France
                     
                  
               (1)  Ez a lista csak az e határozattal létrehozott támogatási intézkedésre vonatkozik, és nem zárja ki annak lehetőségét, hogy egyéb szervezeteket lehessen kijelölni jövőbeli támogatási intézkedések céljából, ideértve az általános program formájában megvalósuló intézkedéseket is.